Livestatistik under alle Superliga-kampe

I aften sparker AGF og FC Midtjylland den danske Superliga i gang på Ceres Park i Aarhus. Samtidig lancerer energi- og telekoncernen Norlys en ny funktion i tv-app’en, Norlys Play, der giver kampstatistik direkte under kampene.

Med den nye funktion kan seerne hele tiden holde øje med, hvilket hold der har størst boldbesiddelse, hvor mange afslutninger der har været på mål, og hvordan det aktuelle resultat påvirker stillingen i ligaen uden at fjerne blikket fra kampen.

Undervejs i kampene kan kunderne desuden vælge mellem flere faner med forskellige statistiksider, så de hele tiden har adgang til de oplysninger, der er mest relevant for dem selv.

– Vi ved, at mange af vores kunder har set frem til Superliga-sæsonstarten, og derfor skal de også have den bedst mulige oplevelse, når de sidder hjemme i stuerne og følger deres favorithold, siger Sune Nabe Frederiksen, direktør for Norlys’ digitale forretning.

Billedet viser – baseret på EM-finalen mellem Spanien og England – hvordan opsætningen i app’en ser ud.

Den nye statistikfunktion er tilgængelig for alle Norlys-kunder, når de bruger Norlys Play-app’en, og vil løbende blive udvidet til kampe i de andre ligaer, der vises på Norlys’ kanaler.

Den nye statistikfunktion er i første omgang tilgængelig på Google TV, iPad og Android-tablet. Norlys arbejder desuden på at gøre funktionen tilgængelig på flere andre platforme – eksempelvis Apple TV og Samsung TV.

Norlys er allerede i færd med at undersøge, hvorvidt et lignende setup kunne give merværdi for kunderne ved andre sportsgrene og events.

Livestatistik under alle Superliga-kampe