Norlys hæver priserne på tv-pakker

Det er ikke bare Yousee, der hæver priserne på tv-pakker til nytår. Det samme gør Norlys, skriver BT. De nye prisstigninger kommer bare ni måneder efter, at Norlys i marts måned hævede priserne på tv-pakker med op til 45 kroner om måneden.

Årsagen til de nye prisstigninger, der øger priserne med op til 40 kroner om måneden, skyldes generelle prisstigninger, siger selskabet.

– Priserne på en lang række varer i samfundet er steget i den seneste tid. Det er det også for os. Vi har stigende udgifter til vores leverandører på tv-indhold og ophavsrettigheder, siger Norlys’ pressechef Michelle Hald til B.T.

Priserne på de tre faste tv-pakker stiger med mellem 20 og 40 kroner om måneden. Desuden hæver Norlys priserne på Vælg Selv-pakker, der alle stiger alle med 30 kroner om måneden. De såkaldte Flex-pakker (tv via antenne) stiger med mellem 20 og 40 kroner.

Teksten med småt afslører, at priserne på samtlige pakker stiger til årsskiftet.

Desuden hæver Norlys priserne på gebyrer. Det bliver ti kroner dyrere at betale med girokort, og 5,25 kroner dyrere at betale via Betalingsservice.

Norlys hæver priserne på tv-pakker